Rwy’n anghytuno â’r datganiad fod yn rhaid ichi fynd i’r Eglwys i fod yn Gristion oherwydd fe ddywedodd Iesu ‘Mae’r Arglwydd yn agos at bawb sy’n galw arno.’ Mae hyn yn awgrymu, lle bynnag ydych chi, os ydych chi’n gofyn i Dduw fod yno efo chi, mi fydd o. Felly, does dim angen ichi fynd i’r Eglwys er mwyn bod yng nghwmni Duw. Ymhellach i hyn, os ydy Duw wir yn hollbresennol, yna ni ddylai hi fod ots lle rydym yn dewis ei addoli gan y bydd yno pan fyddwn yn addoli p’run ai ydyn ni yn yr Eglwys neu adref.

Wedi’r cyfan, mae yna lawer o bobl na fedr nhw fynd i’r Eglwys oherwydd salwch neu henaint. Buasai’n annheg iawn dweud nad ydyn nhw’n Gristion mwyach oherwydd nad ydyn nhw’n medru mynd i’r Eglwys. A dweud y gwir, mae’n bosib perfformio llawer o’r sacramentau yn y cartref neu hyd yn oed yn yr ysbyty os ydy’r bobl yn rhy sâl i dderbyn cymun neu gael eu bedyddio. Dywedodd Iesu mai’r ddau orchymyn pwysicaf ydy ‘Câr yr Arglwydd dy Dduw’ a ‘Câr dy gymydog fel ti dy hun’. Dim mynd i adeilad penodol sy’n eich gwneud yn Gristion, ond ymarfer cariad at Dduw ac eich gilydd. Gallwch wneud hyn yn unrhyw le felly does dim angen ichi fynd i’r Eglwys i fod yn Gristion.

Ar y llaw arall, mi fuasai rhai pobl yn dadlau bod yn rhaid ichi fynd i’r Eglwys i fod yn Gristion oherwydd mae’r Eglwys yn fwy nac adeilad yn unig, mae’n ‘Gorff Crist’ ac mae Cristnogion yn cyflawni’r corff gyda Christ fel y pen. Mae hyn yn golygu fod yr Eglwys yno i gyflawni gwaith Duw yn y gymuned. Felly, wrth beidio â mynd i’r Eglwys, ni allwn ni fod yn rhan o’r gymuned sydd yno i gyflawni gwaith Duw. Hefyd, mae’r Eglwys yn cynnig arweiniad ar sut i fyw. Er mwyn inni fedru bod yn Gristion, mae angen inni ddysgu sut i fyw ein bywydau mewn ffordd Gristnogol yn ôl ewyllys Duw. Mi all y Beibl helpu ond yn yr Eglwys mae’r ficer yn dehongli’r Beibl fel ei fod yn berthnasol i’r gymdeithas fodern sy’n gofalu ei fod yn fwy addas i bobl fedru ei ddilyn heddiw.

Yn olaf, mae’n bosib y bydd rhai pobl yn dweud fod yn rhaid ichi fynd i’r Eglwys er mwyn bod yn Gristion oherwydd yr Eglwys ydy’r lle gorau i addoli Duw. Mae hyn oherwydd ei fod yn le lle bydd rhai sacramentau yn digwydd fel bedyddio a’r Cymun. Mae’n bwysig i Gristnogion fynd i’r Eglwys ar gyfer y digwyddiadau hyn oherwydd pwrpas bedyddio ydy cael eich derbyn fel Cristion a datgan eich bod am gael eich magu yn dilyn y Ffydd Gristnogol. Felly, sut allwch chi fod yn Gristion os na fuoch chi erioed mewn Eglwys ac os nad ydych chi wedi eich bedyddio?

ALLWEDD: Dylanwad Credoau, Defnydd o dermau/cysyniadau, defnydd o ffynonellau doethineb ac awdurdod / Cynnig sawl safbwynt barn / Defnydd o ymresymu crefyddol / moesegol er mwyn dadansoddi, gwerthuso a ffurfio barnau.